Foto: CNN KXDR hukumati amerikalik uch nafar asirni Qo‘shma Shtatlar prezidenti Donald Trampning iltimosiga ko‘ra qo‘yib yuborishga qaror qilgan. Bu haqda Koreya Markaziy telegraf agentligi xabar bermoqda. «Kim Chen In AQSh prezidentining KXDRda hukumatga qarshi faoliyat uchun qo‘lga olingan amerikalik fuqarolarni qo‘yib yuborish to‘g‘risidagi rasmiy taklifini qabul qildi va KXDR Davlat kengashi raisiga ularga repatriatsiyasi uchun amnistiyani kafolatlash haqida buyruq berdi», - deyiladi agentlik saytida. Shuningdek ta’kidlanishicha, AQSh davlat kotibi Mayk Pompeo va KXDR yetakchisi Kim Chen Inning uchrashuvida ikki davlatning bo‘lajak sammitiga tayyorgarlik ko‘rish bo‘yicha «ijobiy» natijalarga erishilgan. Kutilishicha, u yaqin haftalar ichida bo‘lib o‘tadi. Eslatib o‘tamiz, avvalroq Pompeo KXDRdan amerikalik uch asirni olib ketishi xabar berilgandi.